<classify> RAIS wa Zanzibar, Dk Ali Mohamed Shein ameipongeza Serikali ya Jamhuri ya Watu wa China kwa kuendelea kuiunga mkono Zanzibar katika kuimarisha miradi ya maendeleo sambamba na kukuza uhusiano uliopo.Dk Shein alisema hayo jana Ikulu mjini Zanzibar wakati alipokuwa na mazungumzo na Makamu Mwenyekiti wa Bunge la Jamhuri ya Watu wa China, Cai Defeng, aliye nchini Tanzania kwa ziara ya siku sita kutokana na mwaliko wa Spika wa Bunge la Jamhuri ya Muungano wa Tanzania, Job Ndugai.Katika mazungumzo hayo, Dk Shein alitoa shukrani kwa Serikali ya Watu wa China kwa kuendelea kuiunga mkono Zanzibar katika kuendeleza miradi mbali mbali ya maendeleo ambayo imekuwa chachu katika kukuza uchumi.Alisema Serikali ya Mapinduzi ya Zanzibar inathamini uhusiano na ushirikiano wa kihistoria uliopo kati yake na Jamhuri ya Watu wa China ambapo ujio wa kiongozi huyo unathibitisha ukweli huo.Alieleza kuwa China na Zanzibar zina historia kubwa, tangu wakati wa kupigania uhuru hadi hivi leo, ambako nchi hiyo ilikuwa ya mwanzo kuyatambua Mapinduzi matukufu ya Zanzibar ya Januari 12, 1964.Sambamba na hayo, Dk Shein ambaye pia ni Makamu Mwenyekiti wa Chama Cha Mapinduzi Zanzibar alipongeza uhusiano na ushirikiano mzuri uliopo kati ya CCM na Chama cha Kikomunisti cha China CPC chini ya uongozi wa Rais Xi Jinping wa nchi hiyo.Aliipongeza hatua za Serikali ya Jamhuri ya Watu wa China kuunga mkono jitihada za SMZ kuimarisha miradi mbali mbali ya maendeleo ikiwemo afya, elimu, kilimo, maji safi na salama, miundombinu, viwanda na mengineyo Alipongeza juhudi kubwa zinazochukuliwa na nchi hiyo katika kutoa nafasi za masomo kwa wanafunzi kutoka Zanzibar sambamba na mashirikiano yaliopo kutoka Jimbo la Jangsu katika kuimarisha sekta ya afya.Alipongeza azma ya Jamhuri ya Watu wa China kuendelea kuimarisha uhusiano na ushirikiano katika sekta mbalimbali za maendeleo zikiwemo uchumi wa bahari, uvuvi, uwekezaji pamoja na gesi asilia na mafuta.Aliwakaribisha wawekezaji kutoka China kuja kuekeza Zanzibar sambamba na watalii wa nchi hiyo kuitembelea Zanzibar kutokana na vivutio kadhaa vilivyopo hapa nchini. Alieleza kuwa uchumi wa bahari ni miongoni mwa mambo muhimu yaliyopewa kipaumbele na Jamhuri ya Muungano wa Tanzania katika kukuza uchumi wake hasa ikizingatiwa kuwa ni miongoni mwa wanachama wa nchi zinazopakana na Bahari ya Hindi IORA.Dk Shein alieleza kuwa Rais wa Jamhuri ya Muungano wa Tanzania, Dk John Magufuli ataendeleza uhusiano uliopo kati ya nchi mbili hizo kwa kutambua ushirikiano wa kihistoria ambao umeanzishwa na waasisi wa mataifa hayo.Makamu Mwenyekiti wa Bunge la Jamhuri ya Watu wa China, Cai Defeng alimhakikishia Dk Shein kuwa Jamhuri ya Watu wa China itaendelea kuiunga mkono Zanzibar katika kuimarisha miradi mbali mbali ya maendeleo kwa lengo la kukuza uchumi na kuimarisha ustawi wa jamii.Alimhakikishia kuwa China iko tayari kuisaidia Zanzibar katika kuendeleza uchumi wa bahari, uvuvi, utalii na sekta nyingine huku akiahidi kuimarisha sekta ya uwekezaji kwa kuwaalika wawekezaji wa China kuwekeza Zanzibar.  <topic>: KITAIFA 